ปลัดกระทรวงพาณิชย์ ระบุ เกษตรกรเข้าร่วมโครงการสินเชื่อชะลอการขายข้าวเปลือกนาปี ปีการผลิต 2561/62 ทะลุเป้าหมาย 4 ล้านราย
ปลัดกระทรวงพาณิชย์ ระบุ เกษตรกรเข้าร่วมโครงการสินเชื่อชะลอการขายข้าวเปลือกนาปี ปีการผลิต 2561/62 ทะลุเป้าหมาย 4 ล้านราย ด้าน นบข.อนุมัติงบเพิ่ม 5 พันล้านบาท ช่วยเหลือเกษตรที่เข้าร่วมโครงการฯที่จะสิ้นสุดสิ้นเดือนกุมภาพันธ์นี้นายบุณยฤทธิ์ กัลยาณมิตร ปลัดกระทรวงพาณิชย์ เปิดเผยความคืบหน้าผลการดำเนินโครงการสินเชื่อชะลอการขายข้าวเปลือกนาปี ปีการผลิต 2561/62 ว่า ขณะนี้มีเกษตรกรเข้าร่วมโครงการ 4.23 ล้านราย เพิ่มขึ้นจากเป้าหมายเดิมที่ตั้งไว้ 4 ล้านราย ดังนั้นเพื่อให้เกษตรกรได้รับความช่วยเหลือจากมาตรการของภาครัฐ คณะกรรมการนโยบายบริหารจัดการข้าว หรือ นบข. จึงได้เห็นชอบอนุมัติกรอบวงเงินเพิ่มเติมอีก 5 พันล้านบาท ซึ่ง ธ.ก.ส. จะจ่ายเงินกู้ให้เกษตรกร เพื่อให้ชะลอการขายข้าวเปลือก โดยให้เกษตรกรเก็บข้าวเปลือกหอมมะลิ ข้าวเปลือกเหนียว ข้าวเปลือกเจ้า และข้าวเปลือกปทุมธานี 1 ไว้ในยุ้งฉางของตนเองเพื่อรอราคา และรัฐจะช่วยเหลือค่าฝากเก็บและดูแลรักษาข้าวเปลือกอีก ตันละ 1,500 บาท โดยโครงการดังกล่าวจะสิ้นสุดวันที่ 28 กุมภาพันธ์นี้ จากมาตรการดังกล่าวส่งผลให้ราคาข้าวทุกชนิดมีราคาสูงขึ้น ซึ่งถือเป็นราคาข้าวที่ดีที่สุดเมื่อเทียบกับช่วงที่ผ่านมา โดยข้าวหอมมะลิ ความชื้น 15 เปอร์เซน ราคาตันละ 15,000-17,000 บาท  ข้าวหนียวความชื้น 15 เปอร์เซนราคาตันละ 12,000-13,000 บาท และข้าวเปลือก ตันละ 7,000-8,000 บาท และข้าวเปลือกปทุมธานี ราคาตันละ 10,000-11,000 บาท  สำหรับสถานการณ์ข้าวโลกปี 2562 คาดการณ์จะมีผลผลิตข้าวลดลงเพราะจีนซึ่งเป็นผู้ผลิตรายสำคัญลดพื้นที่เพาะปลูกและปรับเปลี่ยนปลูกพืชชนิดอื่นทดแทน ส่วนการบริโภคข้าวโลกจะมีความต้องการเพิ่มขึ้นทั้งอินเดีย ไนจีเรีย และจีน ขณะที่ปริมาณข้าวคงเหลือในสต๊อกทั่วโลกจะเพิ่มขึ้นจากปีก่อนเป็น 163 ล้านตัน